ક્યારેક વ્રત, જપતપ ને યજ્ઞ નિષ્ફળ જતાં. એવા સંજોગોમાં રાજા પુત્રપ્રાપ્તિ માટે પોતાની રાણીને ઋષિમુનિ પાસે મોકલતા. વિષ્ણુ પુરાણમાં નિઃસંતાન રથીતરના કહેવાથી અંગિરા મુનિએ તેની પત્નીમાં પુત્ર ઉત્પન્ન કર્યો હતો. એ જ રીતે મિત્રસહ રાજાની રાણી મદયંતીમાં વસિષ્ઠ મુનિએ ગર્ભ સ્થાપીને પુત્ર ઉત્પન્ન કર્યો હતો. અને બ્રહ્મવૈવર્ત પુરાણમાં દ્રુમિલે પુત્રપ્રાપ્તિ માટે પોતાની પત્ની કલાવતીને કશ્યપ મુનિ પાસે મોકલી હતી.